Mažoji švygžda

Porzana pusilla Pallas, 1776

  perimvietės
  sėslios
  žiemavietės ir klajonės

Mažoji švygžda (Zapornia pusilla) – gervinių paukščių (Gruiformes) būrio, vandeninių vištų (Rallidae) šeimos paukščių rūšis.

Mažųjų švygždų europinė populiacija yra paukščiai migrantai – žiemoja Rytų Afrikoje. Daugiausia paplitusios pietryčių Europoje, o sporadiškai peri ir kitur pietinėje žemyno dalyje. Peri ir gretimoje Baltarusijoje, bet retai. Iki XIX a. vidurio įprastai perėdavo ir Vakarų Europoje, bet ten išnyko dėl pelkių sausinimo, tačiau pastaruoju metu jų populiacijos Vokietijoje, Nyderlanduose atsigauna. Airijoje pirmą kartą perėjo 2012 metais – nuo pat 1850 metų. Įtariama, kad jos peri ir Jungtinėje Karalystėje.

Išvaizda 
Išvaizda panaši į plovinę vištelę, už kurią šiek tiek mažesnė. Mažosios švygždos kūno ilgis 17–19 cm. Patino svoris 23–45 gramai, patelės – 17–55 gramai.

Porūšiai ir paplitimas 
Išskiriami 6 porūšiai:
 Zapornia pusilla intermedia Hermann, 1804; porūšis savaiminis Europoje ir Mažojoje Azijoje, šiaurės, rytų, pietų Afrikoje, Madagaskaro saloje. Šis porūšis aptinkamas ir Lietuvoje.
 Zapornia pusilla pusilla Pallas, 1776; gyvena centrinėje ir rytų Azijoje. 
 Zapornia pusilla mira Riley, 1938; Borneo saloje
 Zapornia pusilla mayri Junge, 1952; Naujojoje Gvinėjoje;
 Zapornia pusilla palustris Gould, 1843; Naujosios Gvinėjos rytuose ir Australijoje;
 Zapornia pusilla affinis Gray, GR, 1845; Naujojoje Zelandijoje ir Čatamo salose

Mažosios švygždos Lietuvoje 
2015 m. gegužės 28 d. Rokiškio rajono Šaltojos upės slėnyje pirmą kartą Lietuvoje buvo užregistruota mažoji švygžda ir tikėtinai perėjo. Mažosios švygždos laikėsi sekliose upės slėnio dalyse, apaugusiose baliniais asiūkliais, puplaiškiais ir viksvomis.

Šaltiniai

Nuorodos 
 birdlife.org / Baillon’s Crake Zapornia pusilla
 birdsoftheworld.org / Baillon’s Crake Zapornia pusilla
 ebird.org / Baillon’s Crake Zapornia pusilla
 xeno-canto.org / Baillon’s Crake Porzana pusilla
 youtube.com / APTIKTA NAUJA PAUKŠČIŲ RŪŠIS LIETUVAI – Mažoji švygžda (Porzana pusilla) | 11 Jul 2015

Višteliniai